## Zakon o izmjenama i dopunama Kaznenog zakona

### NN 110/2007 (25.10.2007.), Zakon o izmjenama i dopunama Kaznenog zakona

# HRVATSKI SABOR

**3227**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA KAZNENOG ZAKONA

Proglašavam Zakon o izmjenama i dopunama Kaznenog zakona, kojega je Hrvatski
sabor donio na sjednici 3. listopada 2007. godine.

Klasa: 011-01/07-01/134
Urbroj: 71-05-03/1-07-2
Zagreb, 10. listopada 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA KAZNENOG ZAKONA

Članak 1.

U Kaznenom zakonu (»Narodne novine«, br. 110/97., 27/98., 50/00., 129/00.,
51/01., 111/03., 190/03., 105/04. i 71/06.) u članku 15. dodaje se novi stavak
2. koji glasi:
»(2) Iznimno, ako se pravomoćna presuda države ugovornice Konvencije o provedbi
Sporazuma iz Schengena prema kojoj je kazna izdržana ili je izdržavanje u tijeku
ili izdržavanje nije moguće prema Zakonu o izdržavanju kazne zatvora odnosi na
kazneno djelo počinjeno dijelom na području te države, kazneni postupak u
Republici Hrvatskoj ne može biti pokrenut niti uz odobrenje Državnog odvjetnika
Republike Hrvatske.
Dosadašnji stavci 2. i 3. postaju stavci 3. i 4.

Članak 2.

Iza članka 224.a dodaje se naslov i članak 224.b koji glase:
»Posebni slučajevi prijevare na štetu financijskih interesa Europske unije

Članak 224.b

(1) Počinjenje kaznenog djela prijevare iz članka 224. ovoga Zakona, smatrat će
se i:
– davanje nepotpunih ili netočnih podataka o činjenicama važnim za donošenje
odluke o odobrenju pomoći ili subvencije, ako se time mogu ugroziti interesi
Europske unije,
– propuštanje dužnosti da se prilikom traženja ili dobivanja subvencije ili neke
druge porezne pogodnosti daju podaci o svim promjenama u vezi s važnim
okolnostima koje mogu utjecati na donošenje odluke o subvenciji, pomoći ili
poreznoj pogodnosti, ako se time mogu ugroziti financijski interesi Europske
unije.
(2) Neće se kazniti za djelo iz stavka 1. ovoga članka tko dragovoljno spriječi
štetu za financijske interese Europske unije tako da ispravi ili dopuni prijavu
ili da obavijesti o činjenicama koje je propustio prijaviti.«

Članak 3.

U članku 263. stavku 1. riječi: »šest mjeseci do pet godina« zamjenjuju se
riječima: »jedne do osam godina«.
U stavku 3. iza riječi: »osoba« dodaju se riječi: »ili u blizini naseljenog
mjesta ili na području nacionalnog parka ili parka prirode«, a riječi: »jedne do
osam godina« zamjenjuju se riječima: »tri do deset godina«.
U stavku 4. riječi: »novčanom kaznom ili kaznom zatvora do tri godine«
zamjenjuju se riječima: »kaznom zatvora od šest mjeseci do pet godina«.

Članak 4.

U članku 271. stavku 1. riječi: »deset godina« zamjenjuju se riječima: »dvanaest
godina«.
U stavku 3. riječi: »šest mjeseci do pet godina« zamjenjuju se riječima: »jedne
do osam godina«.
U stavku 4. riječi: »jedne do osam godina« zamjenjuju se riječima: »tri do deset
godina«.

Članak 5.

Iza članka 292. dodaje se naslov i članak 292.a koji glase:

*»Zlouporaba ovlasti u svezi sredstava Europske unije*
Članak 292.a

(1) Tko u postupku dodjele sredstava Europske unije da ponudu koja se temelji na
ispravama neistinitog sadržaja, lažnim bilancama, procjenama ili drugim lažnim
činjenicama i time sebe ili drugu fizičku ili pravnu osobu stavi u povoljniji
položaj prigodom dobivanja sredstava ili drugih pogodnosti,
kaznit će se kaznom zatvora od šest mjeseci do tri godine.
(2) Kaznom iz stavka 1. ovoga članka kaznit će se tko sredstva Europske unije
koja odgovaraju subvenciji ili uredno odobrenoj pomoći kojima raspolaže koristi
protivno njihovoj namjeni.
(3) Tko počini kazneno djelo iz stavka 1. i 2. ovoga članka s ciljem
pribavljanja protupravne imovinske koristi za sebe, ili svoju ili drugu pravnu
osobu,
kaznit će se kaznom zatvora od šest mjeseci do pet godina.
(4) Ako je kaznenim djelom iz stavka 3. ovoga članka pribavljena znatna
imovinska korist, a počinitelj je postupao s ciljem pribavljanja takve koristi,
kaznit će se kaznom zatvora od jedne do osam godina.
(5) Neće se kazniti za djelo iz stavka 1. i 2. ovog članka tko dragovoljno
spriječi štetu za financijske interese Europske unije tako da ispravi ili dopuni
prijavu ili da obavijesti o činjenicama koje je propustio prijaviti.«

Članak 6.

U članku 298. dodaje se novi stavak 4. koji glasi:
»(4) Tko s ciljem pribavljanja protupravne imovinske koristi sebi ili drugoj
pravnoj ili fizičkoj osobi prilikom poslova izvoza ili uvoza i sa zemljama
Europske unije sastavljanjem isprava neistinitog sadržaja, lažnim bilancama,
procjenama ili drugim lažnim prikazivanjem ili prikrivanjem činjenica,
neistinito prikazuje količine, kvalitete, vrste i namjene robe ili stvari,
kaznit će se kaznom zatvora od šest mjeseci do pet godina.«
Dosadašnji stavak 4. postaje stavak 5.

Članak 7.

Iza članka 390. dodaje se članak 390.a koji glasi:

»Članak 390.a

Odredba članka 15. stavka 2. ovoga Zakona primjenjivat će se od ratifikacije
Konvencije o provedbi Sporazuma iz Schengena.«

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 740-02/07-01/01
Zagreb, 3. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 110/2007-3227
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)